诗词查询
真淳未凿本诸天,饮食啼号所性然。
情欲不生无外诱,圣人之质自浑全。
穷理知天所性全,存而顺事没而安。
保全是理无容失,所受於天或可还。
学道了无得处,空云孟子鲁论。
为文老益退步,怀哉赋鵩招魂。
好汉三巴杰,危言九陛忠。
王前留孟子,国尔念周公。
日驭龙堆出,天昏虎踞雄。
收声诸老尽,铭有后溪翁。
仁人所在人心萃,鱼爵丛渊固自归。
天命到头还不外,东征西怨岂容违。
仲尼始可言无意,孟子方能不动心。
莫向山中寻白玉,但於身上覔黄金。
山中白玉有时得,身上黄金无处寻。
我辈何人敢称会,安知世上无知音。
理苟非形何以具,有形有象即其郛。
非能尽性充乎体,空守人间血肉躯。
孔鸾负文章,不忍留枳棘。
嗟子刀锯间,悠然止而食。
成书与後世,愤悱聊自释。
领略非一家,高辞殆天得。
虽微樊父明,不失孟子直。
彼欺以自私,岂啻相十百。
乍见无从那处生,非思非勉出天真。
苟无物欲相攻夺,人性如何有不仁。
修身尽道素无愆,变故之来出自天。
比死则刳申子死,亦皆义理所当然。
黑雨喷薄阴云驱,昏林号风秋声粗。
海气熏煮怒不泄,彭彭十月推雷车。
湿衣悯默瞠无睡,起对樽酒谁为娱。
此心岂复有双羽,一夜飞去不可拘。
昔与子同入京师,借屋共寄西城庐。
爱我议论有可采,携草就我夸染濡。
炼出五色补天漏,拈笔蘸墨纵横涂。
子云朋友当如是,脱然意快如狞驹。
京师天子之所宅,楼殿堆叠骑天衢。
瓦光流碧滑欲走,缋画颠倒横相舁。
东风薰浓一千里,黄蜂蝴蝶飞蘧蘧。
高楼张旗闹煮酒,沉香满榼金真珠。
玉盆一饮醉不醒,落花满衫行相扶。
未几子去游西洛,嗟我出门独骑驴。
晚落尘埃两袖泪,望子不见风吹裾。
三月殿前试不中,青冥失计游五湖。
抚剑东南看沧海,大江正值秋风初。
我疑海神怒天热,直欲上薄东日乌。
乾坤顿撼壮人意,揭竿便欲寻狂奴。
九月归来已霜蚤,肥膏紫蟹溶金酥。
南窗灯火夜可喜,箧中卷册聊铺舒。
读倦抱膝一吐气,契阔各在天一隅。
相别於今二百日,飞雁南来无北书。
游从欢喜似旧否,洛下为学安稳无。
虽然贫窘少倚赖,空肠慎勿多悲吁。
圣贤独立以待用,提出日月还唐虞。
天地当中贯一柱,孟子所谓大丈夫。
躁儿跳跃不足数,插翅强欲飞蟾蜍。
纵子不遇乃至死,勉之学为荀杨徒。
龙章凤姿,挥斥八极。
天心月胁,照映万物。
孟子之气,庄周之文。
瞻之在前,尚有典型。
是郎年示至,辞禄一何高。
目莹棲灵气,眉疏出秀豪。
胸中自有乐,身外尽徒劳。
回首红尘地,纷纷笑我曹。
解绂沱江外,诛茅井络边。
老莱夫妇隐,韦孟子孙贤。
浮蚁邀旁舍,蹲鸱种薄田。
不须亲几杖,相望已萧然。
千圣相承惟道一,忧勤惕厉意尤深。
至诚之理元无息,有息良非天地心。
虽然仁道系心根,熟处工夫在所存。
惟是日新常不息,取之左右自逢原。
两楹梦後少真儒,毁誉徒劳岂识渠?孟子无功如管仲,杨雄有赋似相如。
敬王事业知谁继,准易工夫故不疏。
孤学背时空绝叹,白头穷巷抱遗书。
千古英雄骨作尘,不如一醉却关身。
鼎来虽恨王陵戆,熟味方知孟子醇。
试问浩歌遗世事,何如酣枕养天真?竹林嵇阮虽名胜,要是渊明最可人。
大而天地无边际,细入无伦极眇锦。
一器之中涵一理,随其所在莫非天。
世俗养亲惟口体,谁能养志若曾参。
至诚顺迁无违咈,为是心其父母心。
梁苑昔倾盖,膺门尝赠鞭。
几回留客舍,四纪度星躔。
染翰频穿砚,翻书屡绝编。
文章传累世,功业慕当年。
怀宝思求售,趋时辄遘邅。
宋忠徒问卜,孟子本知天。
得丧时难必,穷通命使然。
半生淹贡部,晚节困乘田。
事监才非称,歊喧性未便。
畏途嗟坎壈,野思忆潺湲。
解绂无终竞,同袍每共怜。
老来心更逸,归去乐应全。
凤融翔千仞,鲵蟠入九渊。
旧交尤惜别,后学欲钻坚。
湖峤新营第,河滨促放船。
一经勤教子,三径往邻贤。
顾我今耆艾,投间竚冶甄。
何时江海上,拂榻重相延。